b'\n_START_ARTICLE_\nFerrari 150\xc2\xb0 Italia\n_START_SECTION_\nPavadinimo pakeitimas\n_START_PARAGRAPH_\nPaskelbus apie \xc5\xa1\xc4\xaf model\xc4\xaf, Ferrari j\xc4\xaf pavadino F150. Ta\xc4\x8diau vasario m\xc4\x97nes\xc4\xaf JAV automobili\xc5\xb3 gamintojas Ford paskelb\xc4\x97, kad yra nepatenkintas Ferrari modelio pavadinimo pana\xc5\xa1umu \xc4\xaf j\xc5\xb3 visureigio Ford F-150 ir ruo\xc5\xa1iasi kreiptis \xc4\xaf teism\xc4\x85. Vasario 10 dien\xc4\x85 Ferrari paskelb\xc4\x97, kad pervadina savo model\xc4\xaf \xc4\xaf Ferrari F150th Italia. Taip pat ital\xc5\xb3 gamintojas paskelb\xc4\x97, kad nesupranta, kod\xc4\x97l Ford pasipiktino, nes Ferrari modelis n\xc4\x97ra serijin\xc4\x97s gamybos._NEWLINE_V\xc4\x97liau kovo m\xc4\x97nes\xc4\xaf Ferrari komanda dar kart\xc4\x85 oficialiai pakeit\xc4\x97 \xc5\xa1io modelio pavadinim\xc4\x85 \xc4\xaf Ferrari 150\xc2\xb0 Italia.\n_START_SECTION_\n2011\xc2\xa0m. sezonas\n_START_PARAGRAPH_\nJau pirmose lenktyn\xc4\x97se Australijoje mat\xc4\x97si akivaizdus komandos atsilikimas nuo lyderi\xc5\xb3\xc2\xa0\xe2\x80\x93 kvalifikacijoje lenktynininkai sugeb\xc4\x97jo u\xc5\xbeimti tik 5 ir 8 vietas, o lenktyn\xc4\x97se pakilti vos per vien\xc4\x85 pozicij\xc4\x85. V\xc4\x97lesn\xc4\x97se lenktyn\xc4\x97se rezultatai buvo pana\xc5\xa1\xc5\xabs, o fini\xc5\xa1uoti ant podiumo pavyko Fernando Alonso tik ketvirtose lenktyn\xc4\x97se Turkijoje._NEWLINE_V\xc4\x97liau ispanas dar 8 kartus lipo ant podiumo ir peln\xc4\x97 vienintel\xc4\x99 komandos pergal\xc4\x99 Did\xc5\xbeiojoje Britanijoje. Tuo tarpu brazilas Felipe Massa nesugeb\xc4\x97jo prisitaikyti prie automobilio ir n\xc4\x97 karto nefini\xc5\xa1avo auk\xc5\xa1\xc4\x8diau penktosios vietos._NEWLINE_Komanda surinkusi 375 ta\xc5\xa1kus antr\xc4\x85 sezon\xc4\x85 i\xc5\xa1 eil\xc4\x97s baig\xc4\x97 tre\xc4\x8dioje vietoje.'